rævekage
Rævekage, bræknød, frø af et lille træ, Strychnos nux-vomica, der vokser i Indien og Nordaustralien. Frøene er skiveformede, indtil 3 cm i diameter og indtil 0,5 cm tykke. De indeholder 2-5% alkaloider, der har indvirkning på centralnervesystemet, mest stryknin og brucin.
Et udtræk af frøene smager bittert og har været anvendt medicinsk, i svage doser som bitterstof og tonikum til at stimulere fordøjelsen, i større doser som gift til gnavere, hunde, katte, krager mfl.